भारत रत्न अटल बिहारी वाजपेयी जी की कविता की ये पंक्तियां जीवंत हैं और सदा के लिए जीवंत रहेंगी। पूर्व प्रधानमंत्री अटल बिहारी वाजपेयी अक्सर मनाली के प्रीणी गांव स्थित अपने घर आते रहते थे। इस गांव में अपने घर के आंगन में बैठकर उन्होंने कई कविताएं लिखीं। यहां की पहाड़ियों, वादियों, घने जंगलों व दिल्ली से भुंतर तक की हवाई यात्रा सहित कई बातों को उन्होंने अपनी कविताओं में उकेरा है। अटल बिहारी वाजपेयी के निधन की सूचना मिलते ही उनके प्रीणी गांव में भी मातम छा गया है। प्रधानमंत्री रहते हुए भी अटल बिहारी वाजपेयी कई बार मनाली के प्रीणी गांव में आए और कई दिनों तक यहीं रहे। यहीं से पूरी सरकार चलती रही। रोहतांग टनल का नींव पत्थर अटल बिहारी वाजपेयी ने प्रधानमंत्री रहते हुए मनाली के बाहंग में रखा था।